爱人赋
王回 (Song)
俶天民之秉彝兮，同懿德而自好。纵百骸以徇物兮，义与利其殊报。彼君子兮，唯先觉是号。故忠恕以爱人兮，舍元元其焉肖？窃诵夫曾氏之求志兮，忘违礼而寝于大夫之箦。感童子之关讽兮，虽疾病犹扶而反席。元与春务养吾欲兮，何屑屑而姑息？诒话言于一朝兮，可推而措诸靡极。盖曰德之为物兮，在己而不在他焉。其形輶于鸿毛兮，其力重于太山。吾人所以相保而生死兮，固赖此而能然。俾各达其常心兮，因厥类区而复迁。孝莫大于尊亲兮，不格奸于几谏。慈莫隆于燕子兮，择明师而讲善。忠莫美于致君兮，专责难于可愿。礼莫隆于任臣兮，敕钦职而有间。莫戚于夫妇之际兮，风雎鸠而谁溷。莫孺于兄弟之间兮，泣关弓而弭怨。莫乐于朋友之交兮，竞切磋而成信。其馀泛吾义之所及兮，亦应乎求而敢倦！异此则陷父于恶兮，晋申生才谥为恭。纳宠孽于骄奢兮，卫庄侯卒覆其宗。逢主欲以厚歛兮，冉求服鸣鼓之攻。王僚试于私人兮，形变《雅》之《大东》。恣同床之干政兮，嬉妲继以兴戎。小不忍于咈母兮，郑克叔而俱凶。损友之三科兮，匪孔门之所容。况巧言与佞色兮，实媚众以雷同。呜呼！是非之甚明兮，成败亦不为效。历万古而犹惑兮，宁醉昏而梦未觉。惜劳心而日拙兮，窃方循理而造要。庶无忝于曾氏之言兮，聊矢赋而弥邵。